Politisk deltagelse og vælgeradfærd

Har du nogensinde blandet dig i politik? Nej, vil du måske sige. Du har måske ikke stemmeret og er i øvrigt heller ikke medlem af noget parti. Desuden er politik ret indviklet – det er kun for politikere, vil du hævde. Men måske har du alligevel været politisk aktiv. Måske har du deltaget i et protestmøde? Eller måske har du med vilje undladt at købe varer fra et firma, som du ikke bryder dig om?

I begge tilfælde har du faktisk deltaget i politik. Ved politisk deltagelse forstår man nemlig alle de handlinger, som søger at påvirke politikerne og lovgivningen.

**Politisk deltagelse** er alle de handlinger, der søger at påvirke politikere, den politiske proces eller lovgivningen.



Studerende og gymnasieelever har ofte demonstreret for bedre vilkår. Mange unge har her deltaget i deres første, aktive politiske handling. På billedet demonstrerer danske studerende foran Christiansborg mod besparelser i SU'en i oktober 2016.

Foto: Gonzales Photo/Alberto Grasso/Polfoto

For at en handling skal kunne betragtes som politisk, skal den dreje sig om andet og mere end én selv. Når Kenneths mor brokker sig til skolelederen over dengsebassens dårlige karakterer, så er det ikke en politisk handling. Men hvis hun går op på borgmesterens kontor med et antal underskrifter og et krav om bedre forhold for skolebørnene, så er det en politisk handling. Målet for handlingen skal altså være kollektivt, altså angå en større gruppe.

Som du kan se af tabel 3.1, så er det ganske mange af de yngre danskere, der er politisk aktive på den ene eller den anden måde

**Tabel 3.1 Deltagelse i politiske aktiviteter blandt danske unge (16-30 år), i pct.** ID c4135

|  |  |
| --- | --- |
| **Aktivitet** | **Pct.** |
| Markeret politisk holdning på et socialt medie | 26 |
| Deltaget i online underskriftindsamling eller undersøgelse | 20 |
| Deltaget i debat på nettet | 14 |
| Skrevet under på en papirunderskrift | 11 |
| Foretaget politisk motiveret boykot | 10 |
| Deltaget i debatmøde | 9 |
| Deltaget i demonstration | 7 |
| Båret tøj eller andre genstande med et politisk budskab | 7 |
| Doneret penge til en politisk sag | 6 |
| Skrevet et læserbrev | 4 |
| Skrevet en mail eller et brev til en politiker | 4 |
| Deltaget i et møde i et politisk parti | 4 |
| Arrangeret en politisk aktivitet | 4 |
| Har deltaget i en anden politisk aktivitet | 8 |
| Har ikke deltaget i politiske aktiviteter | 51 |

Kilde: Dansk Ungdoms Fællesråd 2015, Undersøgelse af 16-30-åriges aktivitet i politiske ungdomsorganisationer.

3.1 Politisk deltagelse

Gaaab, hvor er politik bare kedeligt … eller hva? Det er fristende at tro, at danskerne de senere år er blevet lidt småsløve – de gider ikke interessere sig for politik. Det gælder især de unge, vil nogle måske hævde? Men det er forkert! Mange undersøgelser viser nemlig, at dette ikke er tilfældet.

Tværtimod, som du kan se i tabel 3.2, så har danskernes interesse for politik været høj de seneste 40 år. I 1971 var 60 pct. af danskerne interesseret i politik. Nu er tallet steget til hele 69 pct.

**Tabel 3.2 Danskernes interesse for politik**

| **Procent** | **1971** | **1990** | **2001** | **2015** |
| --- | --- | --- | --- | --- |
| Er politisk interesseret (meget interesseret eller noget interesseret) | 60 | 62 | 70 | 69 |

Kilde: Rune Stubager, m.fl.: Danske vælgere 1971 - 2015 - En oversigt over udviklingen i vælgernes holdninger mv. 3. udgave. Det Danske Valgprojekt, 2016. s. 9.

Hvis du kigger nærmere på tabel 3.1, vil du opdage, at der er stor forskel på de forskellige former for politisk deltagelse. For at få lidt overblik over tingene inddeler vi den politiske deltagelse i to former:

* Politisk deltagelse gennem institutioner
* Politisk deltagelse i konkrete situationer

Når man *stemmer ved valg* eller melder sig ind i et politisk *parti* eller *organisation*, betegnes det som *institutionsbunden deltagelse*. Her er der meget *faste rammer for det politiske arbejde*. Målet er ofte at påvirke de brede, landspolitiske forhold. Samfundseksperter taler her om deltagelse i '*det store demokrati*'.

Mange danskere involverer sig i *lokalsamfundets institutioner*. De er medlem af forældrerådet i børnehaven eller aktiv i kommunens ældreråd m.v. Det er deltagelse, som retter sig mod de mere nære omgivelser. Her er man aktiv i *nærdemokratiet*, ofte på et ret afgrænset område. Man deltager i '*det lille demokrati*'.

I *situationsbunden politisk deltagelse* drejer det sig om mere *uregelmæssige* og ofte mere *spontane* aktiviteter som fx deltagelse i en *demonstration*, eller en *kampagne på sociale medier*, indsendelse af et *læserbrev* eller *støtte til en 'god' sag ved at gå med et kampagneskilt* (badge). Det er typisk en mindre gruppe af borgere, der deltager på denne måde. Og deltagelsen drejer sig ofte om en enkelt politisk sag.

I det følgende ser vi nærmere på politisk deltagelse i institutioner og situationer.

Valgdeltagelse og partimedlemsskab

Danskerne er gode til at møde op, når der skal stemmes til Folketinget, og når der er folkeafstemninger. I mange lande er stemmeprocenten faldet de senere år, men ikke i Danmark. Til folketingsvalg er stemmeprocenten gerne over de 85 pct. Ved kommunalvalgene er den dog noget mindre.

Den høje stemmeprocent ved folketingsvalgene skyldes bl.a., at danskerne er ret så politisk interesserede, som vi så tidligere.

**Figur 3.1 Valgdeltagelse ved folketingsvalg, i pct.** ID c4143



Kilde: Folketingsvalgene 1953 - 2015. Folketinget, ft.dk.

Til gengæld er lysten til at være medlem af et politisk parti dalet kraftigt de sidste 50 år. I 1960'erne var over en femtedel af befolkningen medlem af et parti. Nu er kun omkring 4-5 pct. medlem af et parti. Det gælder også de unge, som du kan se i tabel 3.3.

**Tabel 3.3 Unges (16-30-årige) medlemskab af ungdomsorganisationer** ID c4145

|  |  |
| --- | --- |
| **Hvilken type ungdomsorganisation er du medlem af?** | **Pct.** |
| Spejderforening | 3 |
| Politisk ungdomsorganisation | 5 |
| Elev- eller studenterorganisation | 3 |
| Kirkelige organisationer | 3 |
| Humanitær organisation | 3 |

Kilde: Undersøgelse af 16-30 åriges aktivitet i politiske ungdomsorganisationer. Dansk Ungdoms Fællesråd, 2015.

Partimedlemsskab er også en del af den institutionsbundne politiske deltagelse, fordi du her deltager gennem partierne som en del af det formelle politiske system.

Tidligere var det i partiet, at politikerne fik deres idéer og input til det politiske arbejde. Nu foregår politikernes kontakt med vælgerne i højere grad gennem medierne, hvilket vi ser nærmere på i kapitel 6.

Mens interessen for deltagelse i partiarbejde er faldet, så er danskerne til gengæld blevet mere aktive, når det gælder forhold, som har mere direkte indflydelse på hverdagen.

Store dele af det offentlige er de senere år blevet åbnet op for, at borgerne kan få mere indflydelse. Nu er der fx forældreråd i daginstitutioner og på skoler. Og her deltager danskerne flittigt. Generelt engagerer danskerne sig meget i det nærdemokratiske område.

Vælgeradfærd

De vælgere der er medlem af et parti og bliver ved med at stemme på det samme parti, valg efter valg, kalder vi for *kernevælgere*. Kernevælgerne udgør partiets kerne og er ofte med til at påvirke partiets politik. Partiet tager sig af at beskytte kernevælgernes interesser. I kapitel 2 kunne du se en kort beskrivelse af de forskellige partiers typiske kernevælgere. Som du læste tidligere er der færre og færre, der er medlem af et parti – altså færre kernevælgere.

**Tabel 3.4 Kernevælgere og marginalvælgere pct.** ID c4148

|  |  |  |  |  |  |
| --- | --- | --- | --- | --- | --- |
|  | **1970** | **1991** | **2001** | **2007** | **2015** |
| Betragter sig selv som tilhænger af et parti | 57 | 53 | 47 | 54 | 41 |
| Overvejede at stemme på et andet parti | 22 | 30 | 39 | 44 | 43 |

Kilde: Rune Stubager, m.fl.: Danske vælgere 1971 - 2015 - En oversigt over udviklingen i vælgernes holdninger mv. 3. udgave. Det Danske Valgprojekt, 2016. s. 12.

De vælgere, der er i tvivl om hvilket parti, de skal stemme på, eller stemmer på forskellige partier fra gang til gang, kalder vi for 'tvivlere' eller *marginalvælgere*. Marginalvælgere er de vælgere, mange af de forskellige partier kæmper om. Det er dem, der kan overbevises om at stemme på ét parti i stedet for ét andet.

**Figur 3.2 Kernevælger og marginalvælger** ID c4150



Der er altså blevet flere og flere vælgere, der skifter parti fra valg til valg. Når vælgerne skal vælge et parti at stemme på, kan de vælge ud fra partiernes politik og holdninger til en række enkeltsager. Her taler vi om, at der er to forskellige grunde til at sætte sit kryds. Du kan stemme ud fra et *nærhedsprincip* eller et *retningsprincip*.

*Nærhedsprincippet* kender du måske fra de forskellige test, du kan tage op til folketingsvalg. Her skal du svare på en masse spørgsmål og finde ud af hvilket parti, du er mest enig med. Her sætter du altså dit kryds ud for det parti, hvis holdninger ligger nærmest dine egne. Stemmer du derimod ud fra *retningsprincippet*, stemmer du ikke på det parti, du er mest enig med, men det parti, du mener, trækker Danmark i den rigtige retning. Det kan være, at du er mest enig med Venstre, når du tager holdningstesten, men mener, at topskatten skal fjernes helt. Derfor sætter du dit kryds ud for Liberal Alliance, fordi du mener, at de trækker i den rigtige retning, selvom der er mange andre ting, du er uenig med partiet i.

**Figur 3.3 Nærhedsprincip og retningsprincip** ID c4152



Der er altså meget at tænke over, når du skal sætte dit kryds. Stemmer du på det samme parti gang på gang, eller ændrer dine holdninger sig, og dermed også hvor du sætter dit kryds. Stemmer du på dem, du er mest enige med? Eller på det parti, du mener, vil føre landet i den rigtige retning?

Og så er det bare nogle af de grunde, vælgerne har til at stemme, som de gør. Nogle stemmer også ud fra fortiden og straffer eller belønner politikere, der har gjort det godt eller skidt. Andre stemmer ud fra fremtiden og hvilket parti, de mener, tager sig bedst af de udfordringer, vi står over for lige nu. Andre igen stemmer på de personer, de bedst kan lide.

Politikerlede

De sidste år er danskernes tillid til politikerne faldet. De danske politikere har ellers haft en høj troværdighed. Men spørger man danskerne, hvor stor tillid de har til politikerne, har tiltroen de sidste 10 år været faldende. I medierne kaldes denne lede ved politikere, og deres måde at føre politik på, for *politikerlede*.

**Figur 3.4 Tiltro til de danske politikere**



Andelen af adspurgte der har svaret at de har "meget stor" eller "ret stor" tillid til de danske politikere.

Kilde: Rune Stubager, m.fl.: Danske vælgere 1971 - 2015 - En oversigt over udviklingen i vælgernes holdninger mv. 3. udgave. Det Danske Valgprojekt, 2016. s. 57.

Det er svært at vide, hvorfor tiltroen til de danske politikere er faldet. Det siger en meningsmåling ikke noget om.

En forklaring kan være, at mange oplever, at politikerne ikke mener det, de siger. At de er blevet politikere for at få en plads i Folketinget og ikke fordi de vil ændre noget politisk. Disse politikere bliver ofte hånende kaldt 'levebrødspolitikere'.

En anden forklaring kan være, at meget politik er det samme lige meget, hvem der har magten. Politikerne har forsvaret det, ved at kalde politikken for 'nødvendig'.

En tredje forklaring kan være de *negative historier og skandaler* og politik, der fylder i medierne. Politikerne taler også selv om deres politiske modstanderes fejl og mangler. De negative historier skaber et billede af politikere, der kaster mudder efter hinanden i stedet for at lave politiske løsninger på store problemer som finanskrisen eller flygtningene fra Syrien.

Men er danskerne så utilfredse med demokratiet og politik? Noget tyder på at det ikke står så galt til alligevel. I Eurobarometers årlige analyse er det danskerne, der er mest tilfredse med demokratiet blandt alle EU-lande.